《题孙昌龄归来亭》
宋代·刘攽

丈人发如漆，筋力不知老。七十置官归，时人以为早。

多公逍遥志，所向豁怀抱。虽云容膝安，不减专城好。

忘机睨云水，寓兴植芳草。世故不经听，尘轨从却扫。

壮子官瀛洲，济美擅词藻。亲欢适为主，家事意承考。

古云陶渊明，避俗非达道。息交以绝游，自处何枯槁。

公为乡先生，里邑每倾倒。一言可镇浮，不啻千金宝。

宦游失门户，驽蹇悲栈皂。祝身得如公，每食心再祷。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。